जागरण संवाददाता, जमशेदपुर। पिछले 15 साल से एक अदद अंतरराष्ट्रीय मैच की बाट जोह रहा कीनन स्टेडियम फिर गुलजार होगा। भारतीय क्रिकेट नियंत्रण बोर्ड (बीसीसीआइ) के कार्यकारी सचिव अमिताभ चौधरी ने बुधवार को बताया कि कीनन में जल्द ही अंतरराष्ट्रीय एकदिवसीय मैच होंगे। इसके लिए टाटा स्टील प्रबंधन से बात चल रही है। बिष्टुपुर के माइकल जॉन ऑडिटोरियम में आयोजित उद्यमिता कार्यशाला 'शिखर' में भाग लेने पहुंचे अमिताभ ने समय सीमा तो नहीं बताया, लेकिन यह आश्वासन जरूर दिया कि कीनन स्टेडियम का पुनरुद्धार का काम जल्द शुरू किया जाएगा।